CELEX: 32022R0710
Language: sk
Date: 2022-05-06 00:00:00
Title: Nariadenie Komisie (EÚ) 2022/710 zo 6. mája 2022, ktorým sa zamieta povolenie zdravotného tvrdenia o potravinách, ktoré odkazuje na zníženie rizika ochorenia (Text s významom pre EHP)

10.5.2022   
               
               
                  SK
               
               
                  Úradný vestník Európskej únie
               
               
                  L 133/9
               
            
         NARIADENIE KOMISIE (EÚ) 2022/710
         zo 6. mája 2022,
         ktorým sa zamieta povolenie zdravotného tvrdenia o potravinách, ktoré odkazuje na zníženie rizika ochorenia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 17 ods. 3,
         keďže:
         
                     (1)
                  
                  
                     Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ nie sú povolené Komisiou v súlade s uvedeným nariadením a zahrnuté do únijného zoznamu povolených tvrdení.
                  
               
                     (2)
                  
                  
                     V nariadení (ES) č. 1924/2006 sa takisto stanovuje, že prevádzkovatelia potravinárskych podnikov môžu príslušnému vnútroštátnemu orgánu členského štátu predkladať žiadosti o povolenie zdravotných tvrdení. Príslušný vnútroštátny orgán postúpi platné žiadosti Európskemu úradu pre bezpečnosť potravín (EFSA) (ďalej len „úrad“).
                  
               
                     (3)
                  
                  
                     Úrad po prijatí žiadosti bezodkladne informuje ostatné členské štáty a Komisiu a vydá k príslušnému zdravotnému tvrdeniu stanovisko.
                  
               
                     (4)
                  
                  
                     Komisia má o povolení zdravotných tvrdení rozhodnúť s prihliadnutím na stanovisko, ktoré vydal úrad.
                  
               
                     (5)
                  
                  
                     V nadväznosti na žiadosť spoločnosti Anxioﬁt Ltd. predloženej podľa článku 14 ods. 1 písm. a) nariadenia (ES) č. 1924/2006 bol úrad požiadaný o vydanie stanoviska k vedeckému zdôvodneniu zdravotného tvrdenia súvisiaceho s výrobkom Anxiofit-1 a tlmením podprahovej a miernej úzkosti (otázka č. EFSA-Q-2020-00032). Tvrdenie navrhované žiadateľom bolo sformulované takto: „Anxiofit-1 preukázateľne tlmí podprahovú a miernu úzkosť. Podprahová a mierna úzkosť sú rizikovými faktormi vzniku úzkostných porúch a depresie“.
                  
               
                     (6)
                  
                  
                     Komisii, členským štátom a žiadateľovi bolo doručené vedecké stanovisko (2) k uvedenému tvrdeniu, v ktorom úrad na základe predložených údajov dospel k záveru, že príslušné vedecké dôkazy nie sú dostatočné na stanovenie príčinnej súvislosti medzi konzumáciou výrobku Anxiofit-1 a tlmením podprahovej a miernej úzkosti. Keďže zdravotné tvrdenie na základe tohto záveru nespĺňa požiadavky nariadenia (ES) č. 1924/2006 na zahrnutie do únijného zoznamu povolených tvrdení, nemalo by sa povoliť.
                  
               
                     (7)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Zdravotné tvrdenie uvedené v prílohe k tomuto nariadeniu sa nezahrnie do únijného zoznamu povolených tvrdení podľa článku 14 ods. 1 nariadenia (ES) č. 1924/2006.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 6. mája 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 404, 30.12.2006, s. 9.
         
            (2)  Vestník EFSA (EFSA Journal) (2020) 18(10):6264.
      
      
         
            PRÍLOHA
            Zamietnuté zdravotné tvrdenie
            
                        Uplatňovanie – príslušné ustanovenia nariadenia (ES) č. 1924/2006
                     
                     
                        Živina, látka, potravina alebo kategória potravín
                     
                     
                        Tvrdenie
                     
                     
                        Odkaz na stanovisko EFSA
                     
                  
                        Článok 14 ods. 1 písm. a) – zdravotné tvrdenie odkazujúce na zníženie rizika ochorenia
                     
                     
                        Anxiofit-1, zložka potravín, ktorá obsahuje hydroalkoholický sušený extrakt z koreňa druhu Echinacea angustifolia, štandardizovaný na špecifický alkamidový profil.
                     
                     
                        Anxiofit-1 preukázateľne tlmí podprahovú a miernu úzkosť. Podprahová a mierna úzkosť sú rizikovými faktormi vzniku úzkostných porúch a depresie.
                     
                     
                        EFSA-Q-2020-00032